钦定古今图书集成/明伦汇编/官常典/第127卷 > 颜瑜
## 钦定古今图书集成/明伦汇编/官常典/第127卷 > 颜瑜

按《元史》本传：“瑜字德润，兖州曲阜人，兖国复圣公五
十七代孙也。以行谊用举者为邹及阳曲两县教谕。
至正十八年，田丰起山东，瑜携家走郓城，道遇贼，以
刃来胁瑜曰：‘尔何人’？瑜曰：‘我东鲁书生也’。贼执瑜曰：
‘尔书生，吾不杀尔，可从我见主帅’。瑜骂曰：‘尔贼何主
帅邪’！贼怒，欲杀瑜，瑜无惧色。复使之写旗，瑜大诟曰：
‘尔大元百姓，天下乱，募尔为兵，而反为叛逆，我腕可
断，岂能为尔写旗从逆乎’！”贼以枪刺瑜至死，骂不绝
口，其妻子皆为所害。又有曹彦可者，亳州人。会妖寇
起，里中多田野无赖子，目不知书者，既破毫揭帛于
竿，皆群趋彦可家，劫之使写旗，彦可力辞，乃迫以刀
斧。彦可唾之曰：“我儒者，知有君父，宁死耳，岂为汝写
旗者耶？”贼怒，遂见害，年七十矣。其家素贫，又死于乱，
槁殡其尸。贼既定，有司具以事闻，中书为给赀以葬，
赐谥节愍。

按《陋巷志支子世表》五十七代：“瑜字德润，阳曲教谕。”

===明===